Nízky krvný tlak
Chcem sa opýtať čo mám robiť ak mám nízky tlak 100/66
Dobrý deň.
Ďakujeme za Vašu otázku.
Hypotenzia alebo nízky krvný tlak sa najčastejšie definuje ako akákoľvek hodnota tlaku nižšia ako 90/60 mmHg. Vo všeobecnosti nízky tlak nepredstavuje zdravotný problém, problémom sú sprievodné príznaky ako malátnosť, závrate a mdloby, únava, hučanie v ušiach.
Príčiny nízkeho tlaku nie sú presne dané. Môže ho spôsobiť dehydratácia, konzumácia alkoholu, nedostatok vitamínov a minerálov, nedostatočný pohyb a slabá fyzická kondícia, úpal, vyčerpanosť, stres, nedostatočná funkcia štítnej žľazy, diabetes, dilatácia ciev a iné.
Na zvýšenie tlaku sa ako preventívne opatrenia odporúča zmena životosprávy, dostatočný príjem tekutín, prípadne minerálnych vôd obohatených o sodík. Odporúča sa viac soliť, prijímať vitamíny a minerálne látky. Vhodné je častejšie prijímať menšie porcie jedla, pretože veľká porcia jedla naraz, môže taktiež znížiť tlak. Pomôcť môžu nápoje s obsahom kofeínu ako káva, zelený čaj.
Funkciu obehového systému podporuje aj striedavá studená a teplá sprcha.
Vzhľadom na to, že neuvádzate žiadne bližšie informácie o Vašom zdravotnom stave, veku, ďalších ťažkostiach, prípadných užívaných liekoch a podobne, odporúčam tento problém riešiť s ošetrujúcim lekárom, ktorý určí ďaľší postup.
Želám pekný zvyšok dňa.
S pozdravom
Mgr. Barbora Bičanovská